สนช.รับหลักการกฎหมายภาษีสรรพสามิตปราบผู้ประกอบการเลี่ยงภาษี
สนช.มีมติเอกฉันท์ 170 เสียงรับหลักการ "ร่างพ.ร.บ.ภาษีสรรพสามิต" ให้อำนาจอธิบดีกรมสรรพสามิตสั่งตรวจค้น-อายัดบัญชีผู้ประกอบการเลี่ยงภาษี
15 ก.ย. 2559

สนช.มีมติเอกฉันท์ 170 เสียงรับหลักการ "ร่างพ.ร.บ.ภาษีสรรพสามิต" ให้อำนาจอธิบดีกรมสรรพสามิตสั่งตรวจค้น-อายัดบัญชีผู้ประกอบการเลี่ยงภาษี
เมื่อวันที่ 15 ก.ย. ที่ประชุมสภานิติบัญญัติแห่งชาติ (สนช.) มีมติมีเอกฉันท์ 170คะแนนรับหลักการแห่งร่างพ.ร.บ.ภาษีสรรพสามิต พร้อมกับคณะกรรมาธิการวิสามัญพิจารณาในรายละเอียดจำนวน 23 คน และกำหนดระยะเวลาการทำงาน 60 วันก่อนส่งกลับมาให้ที่ประชุมสนช.ให้ความเห็นชอบ
ทั้งนี้ร่างพ.ร.บ.มีสาระสำคัญ คือ เมื่อมีเหตุอันควรเชื่อว่ามีการหลีกเลี่ยงการเสียภาษี ให้อธิบดีกรมสรรพสามิตมีอำนาจเข้าไปหรือออกคำสั่งเป็นหนังสือให้เจ้าพนักงานสรรพสามิตเข้าไปในสถานที่ หรือยานพาหนะใดๆเพื่อทำการตรวจค้น ยึด หรือ อายัดบัญชี เอกสารหรือหลักฐานอื่นที่เกี่ยวกับหรือสันนิษฐานว่าเกี่ยวกับภาษีที่จะต้องเสียได้ทั่วราชอาณาจักร
การเข้าไปกระทำการดังกล่าว ต้องทำในระหว่างเวลาพระอาทิตย์ขึ้นถึงพระอาทิตย์ตกหรือในระหว่างเวลาทำการของผู้ประกอบกิจการนั้น เว้นแต่การตรวจค้น ยึด หรืออายัดในเวลาดังกล่าวยังไม่แล้วเสร็จจะกระทำต่อไปก็ได้
มาตรา 17 บัญญัติว่าในกรณีการเสียภาษีตามมูลค่านั้นให้ถือมูลค่าดังต่อไปนี้ 1.ในกรณีสินค้า ให้ถือตามราคาขายปลีกแนะนำ โดยไม่รวมภาษีมูลค่าเพิ่ม ราคาขายปลีกแนะนำให้คำนวณจากต้นทุนการผลิต ค่าบริหารจัดการและกำไรมาตรฐาน ซึ่งจะต้องไม่ต่ำกว่าราคาขายต่อผู้บริโภคทั่วไปรายสุดท้ายในตลาดปกติ 2.ในกรณีบริการ ให้ถือตามรายรับของสถานบริการ เพื่อประโยชน์ในการคำนวณรายรับของสถานบริการให้อธิบดีกรมสรรพสามิตมีอำนาจกำหนดรายรับขั้นต่ำของสถานบริการตามหลักเกณฑ์และวิธีการที่กำหนดในกฎกระทรวง